পাশের বাড়ির একটি মেয়েকে ভালোবাসতে গিয়ে যাকে গ্রাম ছেড়ে পালাতে হয়েছিল, সেই শাহজাহানের এখন আর কোনো আবেগ নেই। জল্লাদের কাজ করতে গিয়ে আবেগ-ভালোবাসাকে ত্যাগ করেছেন। কারাগারে কোনো ফাঁসি দিতে গেলেই ডাক পড়ে শাহজাহানের। দীর্ঘ সময় কারাগারে একসঙ্গেই ছিলেন এমন মুক্তি পাওয়া বন্দীদের সঙ্গে কথা বলে জানা গেছে, শুধু তার সাজা কমানোর জন্য তিনি ফাঁসির কাজটি করে যাচ্ছেন। কিন্তু পাথর মনের অধিকারী হলেও শাহজাহানেরও এখন মন কাঁদে। তিনিও চান মুক্ত পৃথিবীতে ঘুরে বেড়াতে। জীবনের অধিকাংশ সময় জেলে কাটানো শাহজাহান শেষ বয়সে এসে জল্লাদ জীবন থেকে সরতে চান। কারা কর্তৃপক্ষের কাছে এ বিষয়ে তিনি বেশ কয়েকবার আবেদন-নিবেদনও করেছেন। চেয়েছেন কারা জীবনের মুক্তি।